สำนักงานประกันสังคม จ่ายเงินชดเชยว่างงานงวดแรก เยียวยาแรงงานในแคมป์ก่อสร้าง
นางสาวลัดดา แซ่ลี้ ผู้อำนวยการสำนักสิทธิประโยชน์ ในฐานะรองโฆษกสำนักงานประกันสังคม กล่าวหลังลงพื้นที่มอบสิทธิประโยชน์กรณีว่างงานเหตุสุดวิสัยให้กับคนงานแคมป์ก่อสร้าง บริษัท อทาโส คอนสตรัคชั่น จำกัด สาขาส่วนต่อขยายสะพานอรุณอมรินทร์ บริเวณถนนอรุณอมรินทร์ เขตบางกอกน้อย กรุงเทพฯ ว่า จากกรณีที่รัฐสั่งปิดแคมป์คนงานก่อสร้าง งดการเดินทางและเคลื่อนย้ายแรงงานในพื้นที่กรุงเทพมหานครและจังหวัดปริมณฑล เป็นเวลา 1 เดือน เพื่อควบคุมการแพร่ระบาดของโควิด-19 ทำให้ลูกจ้างได้รับผลกระทบเพราะไม่ได้รับค่าจ้าง ในส่วนนี้ลูกจ้างจะได้รับการเยียวยาจากสำนักงานประกันสังคม โดยได้รับเงินว่างงานจากเหตุสุดวิสัยในอัตราร้อยละ 50 ของค่าจ้างรายวัน โดยจะจ่ายเป็นเงินสดสัปดาห์ละหนึ่งครั้งในทุกวันจันทร์ ตลอดช่วง 1 เดือนที่มีการปิดแคมป์ การจ่ายนี้นายจ้างต้องรับรองว่าลูกจ้างไม่มีการเคลื่อนย้ายไปไหนและมีการตรวจสอบว่าลูกจ้างต้องอยู่ในแคมป์ก่อสร้างจริง หากไม่อยู่หรือมีการเคลื่อนย้ายที่อยู่จะไม่ได้รับเงินว่างงานดังกล่าว ซึ่งการจ่ายสิทธิประโยชน์งวดแรกวันนี้ได้จ่ายครอบคลุมทุกแคมป์ก่อสร้างที่ขึ้นทะเบียนลูกจ้างเป็นผู้ประกันตนมาตรา 33 โดยลูกจ้างต้องจ่ายเงินสมทบไม่ต่ำกว่า 6 เดือน ส่วนการจ่ายสิทธิประโยชน์มอบหมายให้สำนักงานประกันสังคมกรุงเทพมหานครเขตพื้นที่ทั้ง 12 เขต ที่รับผิดชอบดูแลประสานไปยังนายจ้างแคมป์งานก่อสร้างต่างๆ เพื่อขึ้นทะเบียนรับสิทธิประโยชน์ผ่านทางออนไลน์ ซึ่งขณะนายจ้างทยอยยื่นรับรองรายชื่อลูกจ้างหยุดงานแล้วกว่า 1,800 รายจากลูกจ้างทั้งหมด 26,000 รายในกรุงเทพมหนคร คาดว่าสัปดาห์นี้นายจ้างจะทยอยขึ้นทะเบียนผ่านระบบ e-service บนเว็บไซต์สำนักงานประกันสังคม www.sso.go.th เพื่อรับรองการหยุดงานให้ลูกจ้างได้รับสิทธิครบถ้วนด้านผู้แทนฝ่ายนายจ้าง นายราชฤทธิ์ สุวรรณราช ผู้จัดการโครงการส่วนต่อขยายสะพานอรุณอมรินทร์ฯ กล่าวขอบคุณรัฐบาลและหน่วยงานที่เกี่ยวข้องประสานงานค่าชดเชยต่างๆ ให้กับผู้รับจ้างและแรงงานก่อสร้าง ซึ่งลูกจ้างของบริษัทฯ ที่ได้รับสิทธิว่างงานมีทั้งคนไทยและต่างด้าว จำนวน 49 คน ทั้งนี้ ตั้งแต่มีประกาศปิดแคมป์ก่อสร้างก็ได้มีการปิดแคมป์ให้มีทางเข้าออกเพียงทางเดียว ภายในแคมป์ยังกำชับคนงานให้สวมหน้ากากอนามัยตลอดเวลาและไม่ให้รวมตัวกัน เบื้องต้นได้มีตัวแทนฝ่ายนายจ้างไปจัดหาอาหาร 3 มื้อให้คนงานทุกวัน นอกจากนี้ยังมีผู้ใจบุญต่างๆ หมุนเวียนสนับสนุนสิ่งของอุปโภคบริโภคให้คนงานเป็นระยะ ทำให้คนงานไม่ได้ขาดแคลนสิ่งของดังกล่าวสำหรับบรรยากาศการจ่ายเงินสดเยียวยาคนที่แคมป์ก่อสร้าง บริษัท อทาโส คอนสตรัคชั่น จำกัด ส่วนต่อขยายสะพานอรุณอัมรินทร์ ได้มีผู้แทนเจ้าหน้าที่สำนักงานประกันสังคมกรุงเทพมหานครเขตพื้นที่ 5 ที่รับผิดชอบ และผู้แทนฝ่ายนายจ้าง ตั้งโต๊ะเตรียมซองเงินสดแจกจ่ายให้กับคนงานทยอยเดินออกมารับซองเงินสดบริเวณหน้าแคมป์ทีละคน โดยเข้าแถวเว้นระยะห่างทางสังคม โดยลูกจ้างรายหนึ่งกวักเงินสดออกจากซองขึ้นมาโชว์กับผู้สื่อข่าวด้วย